Xeados infantís: unha sobremesa para tomar con mesura\nAínda que teñen menos azucres que as versións para adultos, o seu consumo debe ser moi puntual.\n1 Xullo de 2021\nCoa época estival chegan a calor e os xeados. A variedade de formatos, ingredientes e sabores é enorme (conos, bombóns, sándwiches, polos…), así que non é fácil elixir. Entre ese abanico de opcións podemos atopar tamén xeados elaborados especificamente para a poboación infantil que, polo xeral, poden identificarse a primeira ollada polos seus chamativos deseños: envases de cores rechamantes, con personaxes infantís, formas curiosas, nomes pegadizos… Dentro desta categoría tamén existen notables diferenzas entre uns xeados e outros, polo que convén ter en conta algúns detalles importantes para poder elixir con coñecemento.\nCando tratamos de elixir xeados, o primeiro que adoitamos facer é clasificalos en dous grupos: “os de xeo” e “os de nata”. Pero se nos fixamos na etiqueta, non atoparemos eses nomes por ningún lado, porque son soamente coloquiais. En realidade, o número de categorías que existe é maior e, ademais, reciben outros nomes, tal e como se recolle na lexislación (RD 618/1998):\nXeado crema. Debe conter, polo menos, un 8 % de materia graxa de orixe láctea e, como mínimo, un 2,5 % de proteínas lácteas.\nXeado de leite. Elaborado, polo menos, cun 2,5 % de materia graxa láctea e un 6 % de extracto seco magro lácteo, como mínimo.\nXeado de leite desnatado. Posúe, como máximo, un 0,30 % de materia graxa láctea e, como mínimo, un 6 % de extracto seco magro lácteo.\nXeado. Polo menos un 5 % do seu contido é materia graxa alimenticia. As proteínas deben ser de orixe lácteo.\nXeado de auga. Contén, polo menos, un 12 % de extracto seco total. É dicir, como moito, pode ter un 88 % de auga.\nSorbete. Ten como mínimo un 15 % de froitas e, polo menos, un 20 % de extracto seco total. É dicir, só pode posuír un máximo dun 80 % de auga.\nPodemos coñecer a categoría á que pertence cada xeado se nos fixamos na denominación legal de venda, que normalmente se mostra na etiqueta xunto coa lista de ingredientes. Entre os xeados analizados, hai soamente tres tipos: xeados (Mikolápiz de Nestlé e Spiderman de Frigo); xeados de auga (Pirulo Tropical e Colajet, de Nestlé, e Frigo Chuches), e sorbetes (Calippo de Frigo, Frutti de Nestlé e polos Eroski).\nNalgúns produtos a clasificación non é tan sinxela, porque atopamos mesturas de diferentes tipos de xeado dentro do mesmo envase, como ocorre en Fantasmikos de Nestlé (xeados de auga e sorbetes) ou ata dentro do mesmo xeado, como ocorre con Drácula de Frigo, que está composto por tres partes: xeado de auga, sorbete e xeado.\nAuga ou leite\nComo diciamos, a clasificación popular dos xeados en dous grupos (“de xeo” ou “de nata”) non é rigorosa e pode despistarnos, sobre todo porque non todos os “de nata” conteñen este ingrediente. Pero en certo xeito este criterio si que pode ser útil para orientarnos: os primeiros están compostos basicamente por auga (aquí entrarían os “xeados de auga” e os “sorbetes”) e os segundos están elaborados principalmente con leite, concretamente leite en po desnatado (serían os produtos desta guía da categoría “xeado”).\nAs diferenzas non se reducen soamente á súa composición, senón tamén á súa forma de elaboración. Nos xeados de auga e os sorbetes mestúranse os ingredientes ata con seguir un resultado homoxéneo. A combinación obtida introdúcese nun molde onde se conxela coa forma desexada. No segundo caso, os da categoría “xeados”, o que se fai é bater os ingredientes mentres se incorpora aire a temperaturas de conxelación. O obxectivo é lograr que se forme unha estrutura na que queden atrapadas burbullas de aire, para que a textura sexa lixeira, e se formen cristais de xeo de pequeno tamaño, para que non sexa areosa.\nSe observamos a lista de ingredientes poderemos coñecer a composición dos xeados. Pero non só iso. Tamén teremos unha idea da proporción na que se atopa cada un deles, xa que deben enumerarse en orde decrecente, segundo o seu peso no produto. Así, poderemos confirmar que nos xeados de auga e nos sorbetes o primeiro ingrediente é a auga, porque é tamén o maioritario. Nos produtos da categoría “xeados” (como Mikolápiz e Spiderman), o principal ingrediente é o leite en po desnatado.\nPara realizar esta guía de compra seleccionáronse xeados infantís elaborados por marcas líderes no mercado, nas que se analizou principalmente:\nOs ingredientes. Sobre todo a cantidade de froita e o tipo de graxa empregada.\nPuntuación Nutri-Score. A valoración vén moi determinada pola cantidade de azucres, graxas e enerxía.\nA información comercial. Analizamos se proporciona información de valor ou se esta pode resultar confusa ou levar a engano o consumidor.\nPrezo. Non foi un criterio para avaliar a calidade do produto, pero a calidade/prezo debe terse en conta para as posicións do ránking.\nO etiquetado. Examinouse se cumpre coa lexislación vixente.\nCal é a materia graxa\nOs produtos da categoría “xeados” deben cumprir dous requisitos: estar elaborados con proteínas lácteas e con ter, polo menos, un 5 % de materia graxa. En Mikolápiz de Nestlé isto último cúmprese (10 % de graxa), pero en Spiderman de Frigo queda un pouco curto (4,9 %), aínda que para sermos prácticos pódese redondear a 5 %, polo que cumpriría coa lexislación. Tamén podemos atopar materia graxa nunha das tres partes que constitúen Drácula de Frigo, aínda que coa información que figura na etiqueta non podemos coñecer en que proporción se atopa nesa parte concreta.\nOs xeados de auga e os sorbetes non adoitan conter materia graxa, pero hai algunhas excepcións, como Fantasmikos e Frigo Chuches, nos que a súa presenza se explica porque este ingrediente forma parte da cobertura. As materias graxas máis apreciadas, polo seu sabor e as súas características tecnolóxicas, son as graxas lácteas (nata ou manteiga), como as que se utilizan nos “xeados crema” e “xeados de leite”, pero son tamén as máis caras. Por iso, no seu lugar adóitanse utilizar graxas de orixe vexetal, que son máis baratas. Os produtos pertencen entón á categoría “xeados”.\nEstas graxas vexetais deben cumprir un requisito: estar compostas por unha proporción importante de ácidos graxos saturados, xa que deste xeito son sólidas a temperatura ambiente. Iso facilita a elaboración do xeado, porque ao mesturarse co resto dos ingredientes permite formar unha masa consistente. Pero, sobre todo, determina a textura e a firmeza final da peza, facendo que sexa cremosa e se derreta con dificultade.\nNo pasado, a graxa vexetal máis utilizada era a de palma, pero debido á mala imaxe que adquiriu nos últimos anos debido a motivos de saúde e ambientais, foise substituíndo por outras. Desde hai uns anos, a máis empregada é a de coco, que é precisamente a que encontramos maioritariamente en todos os xeados, aínda que tamén se utilizan en menor medida outras graxas vexetais con características parecidas, como karité.\nCon froita ou con sabor a froita\nOutro dos requisitos que esixe a lexislación é que os sorbetes conteñan, polo menos, un 15 % de froitas (habitualmente empréganse en forma de puré ou de zume a partir de concentrado, coma nos produtos analizados). É precisamente a cantidade que atopamos en Calippo de Frigo e nos polos de Eroski. Neste aspecto destaca Frutti de Nestlé, cun 21,5 % de froitas. Por outra banda, o envase de Fantasmikos inclúe xeados de auga e sorbetes, pero a lista de ingredientes non fai distincións entre uns e outros, así que non hai modo de saber a proporción de froita que conteñen estes últimos (a cantidade global é do 12,5 %).\nEntre o resto dos produtos analizados encontramos opcións sen froitas (por exemplo, Frigo Chuches e Mikolápiz), e outras que as conteñen, pero en pequena cantidade, como Spiderman (9 %) ou Colajet (4 %). Neste sentido chaman a atención Pirulo Tropical e Drácula, porque promocionan no seu envase a presenza de froitas, cando en realidade estas atópanse en cantidades moi pequenas, do 6,8 % e 5 %, respectivamente. Para facérmonos unha idea, nun xeado Drácula (50 g) hai 2,5 g de puré de amorodo, o que equivale aproximadamente á oitava parte dun amorodo.\nPor outra banda, para que un xeado poida chamarse “con froita” (por exemplo “xeado con amorodo”) debe levar polo menos un 15 % de froita, aínda que se permite que ese mínimo sexa do 10 % no caso de cítricos e froitas ácidas, exóticas ou de sabor forte ou consistencia pastosa; por exemplo, piña, plátano, kiwi ou mango. Se a cantidade é menor debe chamarse “sabor a” (por exemplo, xeado “sabor a amorodo”).\nEntre os xeados analizados, Spiderman de Frigo está formado por tres partes, unha das cales se denomina “xeado de amorodo”, de modo que non cumpre ningunha das fórmulas anteriores (“con” ou “sabor a”). Como acabamos de sinalar, este produto contén un 9 % de zume de amorodo, pero esa porcentaxe refírese ao conxunto do xeado, así que non podemos saber en que proporción se atopa nesa parte concreta.\nOs porqués do azucre\nSe por algo se caracterizan os xeados é porque, ademais de estar conxelados, teñen sabor doce. Normalmente isto conséguese engadindo azucres. Non só se utiliza o azucre común (sacarosa), senón tamén outros tipos, como xaropes de glucosa ou de frutosa. Moitas persoas pensan que isto se fai para despistar o consumidor e que así non poida identificar a presenza de azucre na lista de ingredientes. Pero en realidade non é así. O uso destes azucres ten un fin tecnolóxico: empréganse para captar auga e evitar a formación de cristais de xeo de gran tamaño, que farían que a textura do xeado fose granulosa e desagradable. É tamén un dos principais motivos polos que se utiliza leite en po en lugar de leite líquido.\nO podio do azucre\nOS QUE MÁIS\nCalippo: 17,9 g\nColajet: 13,3 g\nMikolápiz: 11,5 g\nOS QUE MENOS\nPirulo Tropical: 6,5 g\nSpiderman: 7 g\nFantasmikos*: 9,1 g\nGramos por peza. *En Fantasmikos débense ter en conta tres pezas, para completar un peso similar ao das outras marcas (concretamente 48 g).\nOs ingredientes con peor fama\nEntre os ingredientes que podemos atopar nos alimentos, sen dúbida os que peor fama teñen son os aditivos. En realidade son substancias seguras pero, malia iso, a súa presenza preocupa a moitas persoas, especialmente cando se trata de alimentos dirixidos á poboación infantil. As empresas son conscientes deses receos e, por iso, tratan de evitar o seu uso.\nCon todo, non sempre é posible, xa que cumpren importantes funcións tecnolóxicas, como conseguir que os ingredientes se mesturen de forma homoxénea ou que a textura do xeado sexa adecuada. Ás veces pódense substituír eses aditivos por outros ingredientes que desempeñen a mesma función e que non teñan mala fama. Por exemplo, nos xeados Spiderman e Calippo utilízase mollo de remolacha concentrado e de baga de sabugueiro concentrado, presuntamente para proporcionar cor (nese caso deberían declararse como colorantes na lista de ingredientes).\nNoutros casos o que se fai simplemente é tratar de elixir aditivos que gocen de boa imaxe e nomealos doutro xeito. É dicir, en lugar de indicar na lista de ingredientes o código alfanumérico co que se clasifican (por exemplo “E160a, E100 ou E410”), móstrase o seu nome completo (por exemplo, “carotenos, curcumina ou goma alfarrobeira”). Trátase dunha opción legal, pero que podería chegar a resultar enganosa nalgúns casos. Por exemplo, en Spiderman indícase “con colorantes de orixe natural”, algo que é certo (trátase por exemplo de curcumina e carbón vexetal), pero como a palabra “natural” non está lexislada con ese uso, o que interpretan moitas persoas é que o produto non contén aditivos, cando en realidade non é así (esas substancias son os colorantes E100 e E153).\nDesde o punto de vista nutricional, o que máis destaca neste tipo de xeados é o contido de azucres. Estes proceden tanto dos que engade o fabricante (azucre, xarope de glucosa…), como dos zumes e purés de froitas, sobre todo en produtos como os sorbetes. A efectos prácticos, a orixe destes azucres é irrelevante nestes casos porque todos eles compórtanse igual desde o punto de vista metabólico, ao tratarse de azucres libres. É dicir, o noso organismo absórbeos rapidamente cando os consumimos, o que pode ter un efecto adverso sobre a saúde, se o facemos de forma habitual ou abusiva. O contido medio de azucre nos xeados analizados é do 18,5 %, é dicir, uns 10,6 gramos por ración, o que equivale a máis de dúas culleradiñas (4,5 g cada unha).\nNalgúns produtos tamén é significativo o contido de graxas. Trátase de Mikolápiz (10 %), Fantasmikos (11 %) e Frigo Chuches (9,8 %). No primeiro caso é algo esperable, porque pertence á categoría “xeados”. O curioso é que estes dous últimos conteñan tanta cantidade de graxa, xa que se trata de sorbetes e xeados de auga, aínda que se explica porque forma parte da cobertura. Tamén chama a atención que Spiderman, que pertence á categoría “xeados”, teña menos cantidade de graxa que os anteriores (4,9 %).\nÁ hora de consultar a etiqueta non só debemos ter en conta a cantidade de graxa, senón tamén a súa orixe, porque non todas son iguais. Nos casos analizados nesta guía a graxa máis utilizada é a de coco. Desde o punto de vista nutricional, serían preferibles aceites saudables, como o de oliva ou o de colza, aínda que tecnoloxicamente son a causa de inconvenientes para a elaboración de xeados pola súa alta proporción de graxas insaturadas. Por iso, nos xeados de categoría comercial superior o que se utiliza é graxa láctea (nata ou manteiga). Iso si, non debemos esquecer as características do produto no que se atopa: estamos falando de xeados, que son produtos insáns, independentemente do tipo de graxa que conteñan.\nO contido en proteínas é practicamente nulo en todos os produtos analizados, salvo nos da categoría “xeados”, onde se explica polo seu contido en leite. De todos os xeitos, a súa proporción é moi baixa, concretamente 3,2 % en Spiderman e 2,3 % en Mikolápiz, o que supón apenas 1 gramo de proteínas por ración en cada un dos casos.\nNa maioría dos produtos a media de achega de enerxía é de 60 quilocalorías por ración, o que é equivalente a un puñado de améndoas. Con todo, nalgúns produtos (Fantasmikos, Frigo Chuches e Mikolápiz) a achega calórica é maior debido á proporción de graxas que conteñen, concretamente 104 kcal de media (por exemplo, como un flan de vainilla). De todos os xeitos, non deberiamos centrarnos en contar calorías senón en considerar de onde proceden: se se trata de alimentos saudables, como un puñado de améndoas, ou insáns, como un xeado.\nA puntuación de Nutri-Score\nPara calcular a cualificación no sistema Nutri-Score aplícase un algoritmo que puntúa de forma positiva algúns ingredientes ou nutrientes, como a fibra, as proteínas ou as froitas e as verduras; mentres puntúa negativamente o contido de azucres, graxas saturadas, sal e enerxía. Nos produtos analizados atopamos sobre todo unha cantidade significativa de azucres e un contido moi baixo doutros elementos ou ata nulo (por exemplo, fibra ou proteínas). Iso explica que a maioría deles presenta un Nutri-Score C, salvo Mikolápiz e Fantasmikos, que teñen unha D polo seu maior contido en graxas saturadas. Destaca Pirulo Tropical de Nestlé, que ten unha B debido á súa menor proporción de azucres (13 % fronte a un 20 % de media no resto). En calquera caso, isto non significa que se trate dun produto saudable, senón que a súa composición nutricional é mellor que a do resto.\nPensados para nenos?\nNos envases dalgúns produtos móstranse diferentes reclamos relacionados coa saúde. Por exemplo, nalgúns promociónase o contido de froitas. En moitos envases inclúense, ademais, diferentes selos que fan referencia á nutrición infantil (por exemplo, “Created for kids” (creado para nenos) en produtos Nestlé ou “Comprometidos coa saúde infantil” en Frigo. E engaden mensaxes xenéricos (“especificamente formulados para nenos”, “teñen a proporción adecuada”, “vendemos de forma responsable”) que en realidade non ofrecen información concreta achega das súas características. É certo que a composición de moitos destes produtos está “adaptada” á poboación infantil; por exemplo, xeralmente conteñen menos cantidade de azucres que os xeados para adultos (uns 10 gramos por ración fronte aos 18 gramos dun produto para adultos). E o mesmo ocorre coas graxas. Pero estas mensaxes non deben levarnos a pensar que estamos ante produtos saudables, nin sequera aínda que conteñan zumes de froita. En España os nenos e adolescentes consomen unha gran cantidade de azucres engadidos (uns 50 gramos por persoa e día, segundo o estudo Anibes, 2017), que exceden as cantidades que a Organización Mundial da Saúde recomenda non superar (menos de 25-45 g para eses rangos de idade), o cal contribúe ao sobrepeso e a obesidade. En definitiva, trátase de produtos que se deberían reservar unicamente para ocasións puntuais.\nDiferenzas entre o peso e o volume\nOs envases dos produtos analizados conteñen diferente número de pezas. O máis frecuente é que inclúan cinco (Calippo, Frutti e Mikolápiz) ou seis (Drácula, Spiderman e Pirulo Tropical), aínda que tamén hai envases con catro (Colajet) e con oito (Eroski). Tamén hai outros formatos que inclúen 15 unidades (Frigo Chuches e Fantasmikos), porque se trata de pezas de tamaño pequeno (uns 16 g, fronte aos 60 gramos que pesan de media os xeados de tamaño grande).\nÁ hora de facer a compra é importante observar a cantidade de produto que se indica na etiqueta e que vén expresada tanto en peso (gramos), como en volume (mililitros). Nos xeados de auga e os sorbetes non adoita haber maior problema, porque podemos valorar a cantidade con relativa facilidade, dado que, xeralmente, o peso coincide co volume (por exemplo, unha ración de Pirulo Tropical ocupa 50 ml e pesa 50 gramos).\nCon todo, nos produtos elaborados con leite, como os da categoría “xeados”, podemos despistarnos á hora de facer esa valoración, porque, como conteñen burbullas de aire incorporadas na súa estrutura, o seu volume é grande en relación co seu peso (por exemplo, unha ración de Mikolápiz pesa 50 g, pero ocupa un volume de 88 ml). Iso explica que haxa diferenzas tan grandes nos tamaños de ración das diferentes marcas. Por exemplo, unha peza de Spiderman pesa tan só 35 gramos, aínda que ocupa 60 ml, mentres que unha de Eroski ocupa o mesmo volume (60 ml) e pesa o mesmo (60 g). Por iso é importante que, cando fagamos a compra, nos fixemos no peso e non no volume.\nEntre as marcas analizadas, a que presenta un peso máis baixo é Spiderman (35 g), mentres que a que conta cun maior peso é Calippo (100 g). Tamén é importante ter en conta o tamaño de ración que se mostra na etiqueta. Esta cifra é decidida por cada fabricante segundo o seu propio criterio, considerando a cantidade de produto que cabe esperar que se consuma nunha soa inxesta. Nos xeados de tamaño grande a decisión é sinxela, porque se considera que a ración corresponde a unha peza, pero nos xeados de tamaño mini, a cousa complícase. Por exemplo, Frigo Chuches considera un tamaño de ración dunha peza (17,4 g), mentres que Fantasmikos estima que a ración está formada por dúas pezas (32 g). Isto é importante á hora de consultar a información nutricional. Nela os datos deben expresarse de forma obrigatoria por cada 100 gramos de produto, pero é habitual que os fabricantes inclúan voluntariamente os datos por ración, algo que nestes casos concretos pode despistarnos (recordemos que a ración dun xeado grande é duns 60 gramos).\nMellor “de xeo” ou “de leite”?\nAdóitase pensar que os xeados “de xeo”, é dicir os xeados de auga e os sorbetes, son peores que o resto porque “non alimentan” e conteñen ingredientes como aromas e colorantes. Por iso é habitual que se prefiran os xeados “de leite” para os nenos, é dicir, os da categoría xeados. Con todo, ambos son produtos insáns, cunha elevada proporción de azucres. A achega de nutrientes positivos dos ”xeados” non fai que sexan preferibles (nos casos analizados proporcionan apenas 1 gramo de proteínas por ración). Ademais, conteñen unha cantidade considerable de graxas, uns 5 g por ración, o que fai que teñan tamén unha maior achega calórica. Hai que ter en conta, ademais ,que algúns xeados de auga ou sorbetes tamén poden conter graxas e unha achega calórica considerable (Fantasmikos, Frigochuches). En definitiva, todos eles son insáns. As diferenzas nutricionais que presentan non deberían ser transcendentes, dado que se trata de produtos que deberiamos destinar a un consumo moi puntual (non para comer cada tarde nin cada dous días, senón por exemplo, para un aniversario).\nO prezo pódenos orientar\nAtopamos notables diferenzas entre os prezos, que van desde os 0,30 €/100 g de Eroski ata os 1,9 €/100 g de Spiderman. É dicir, co que custan 100 gramos de Spiderman poderiamos comprar uns 600 gramos de polos Eroski. As enormes diferenzas nos prezos poden explicarse por diferentes motivos. Un dos máis importantes é a composición. Entre os máis caros atópanse os produtos que pertencen á categoría “xeado”, o cal é de esperar, porque están elaborados con ingredientes máis custosos que o resto (como leite ou materias graxas). Do mesmo xeito, nos produtos que con teñen froitas as diferenzas de prezo tamén poderían deberse, non só á proporción na que se atopan, senón tamén ao tipo. Iso explicaría que Pirulo Tropical, con froitas exóticas, sexa moito máis caro (1,40 €/100 g) que Calippo (0,76 €/100 g), elaborado con amorodo, e este, á vez, máis caro que Eroski (0,30 €/100 g), con zume de laranxa e limón.\nPero non só inflúen os ingredientes. Tamén outros factores como o formato ou a publicidade poden repercutir no prezo, como é posible que ocorra en Fantasmikos e Frigo Chuches (xeralmente o tamaño máis pequeno implica maiores custos de produción) e en Spiderman (que fai uso dun personaxe infantil con dereitos de imaxe).\nEntre os xeados infantís analizados hai produtos que pertencen a tres categorías diferentes: xeados (elaborados con proteínas lácteas e materia graxa), xeados de auga (nos que o ingrediente principal é auga) e sorbetes (con auga e polo menos un 15 % de froitas). As diferenzas na composición reflíctense en varios aspectos:\nCaracterísticas organolépticas. Os “xeados” teñen unha textura máis cremosa e lixeira que os xeados de auga e os sorbetes, como ocorre con Spiderman e Mikolápiz fronte ao resto.\nComposición nutricional. Normalmente os “xeados” proporcionan proteínas (aínda que apenas 1 g por ración) e materia graxa (arredor de 5 g por ración). Por iso teñen máis calorías. Hai varias excepcións: Spiderman é un “xeado”, pero ten pouca materia graxa, mentres que Fantasmikos e Frigo Chuches son xeados de auga e sorbetes e conteñen unha cantidade maior, debido a que a graxa se utiliza na cobertura de cada peza.\nPrezo. Xeralmente os “xeados” teñen un prezo máis alto que os de auga e os sorbetes, debido sobre todo ao maior custo dos seus ingredientes (leite desnatado en po e materia graxa). É o que ocorre con Mikolápiz e Spiderman, aínda que hai unha excepción, xa que Fantasmikos é un dos máis caros, debido posiblemente ao seu formato máis pequeno.\nEntre os produtos da categoría xeado, unha ración de Spiderman proporciona menos azucres, menos graxa e menos enerxía que outra de Mikolápiz e, ademais, é máis barata, o cal se debe en parte a que o tamaño de ración é máis pequeno.\nEntre os xeados de auga algúns teñen moita cantidade de graxa, dadas as características deste tipo de xeados (Fantasmikos, Frigo Chuches) e un prezo moi elevado (por exemplo, Fantasmikos, con 1,75 €/100 g).\nEntre os sorbetes, o máis apreciado é a proporción de froitas, aínda que nutricionalmente non é equiparable á froita fresca, nin moito menos. Neste sentido, Frutti é o que máis cantidade contén (21,5 %), pero o que mellor relación presenta con respecto ao prezo é o polo de Eroski.\nRecomendacións de compra\nÁ hora de elixir estes produtos convén ler detidamente a etiqueta para coñecer a seguinte información:\nDenominación de venda. Así poderemos aber se é un xeado (con proteínas lácteas e materia graxa), un xeado de auga (con auga) ou un sorbete (con auga e, polo menos, un 15 % de froitas).\nLista de ingredientes. Nos sorbetes, canto máis cantidade de froita conteñan, mellor. Nos xeados, o máis apreciado é que o tipo de materia graxa sexa a nata, e a orixe das proteínas, o leite.\nInformación nutricional. A mellor elección son os que teñen menos azucre, graxa e calorías.\nCantidade de produto. Fíxate mellor na medida en gramos (peso), e non en mililitros (volume).\nCanto custa cada unidade?\nFrutti Nestlé: 0,87 €\nFantasmikos Nestlé*: 0,84 €\nCalippo Frigo: 0,80 €\nMikolápiz Nestlé: 0,80 €\nPolo Eroski: 0,18 €\nColajet Nestlé: 0,56 €\nDrácula Frigo: 0,61 €\nPrezo por peza. *En Fantasmikos tivéronse en conta tres pezas, para completar un peso similar ao das outras marcas (concretamente 48 g).\nAtención á cantidade de froita, azucres e graxa\nObesidade infantil: o gran desafío no fogar\nEtiquetados nutricionais fronte a fronte


Ribadeando: Acurtando prazos\nUn día intrascendente, unha entrada intrascendente... Hai xa no blog varias entradas relacionadas coas estatísticas de novas xeradas polo concello. Esta podería ser unha máis. Cun dato claro: dende que entrou en funcionamento e consolidou o sistema de novas do concello, cada ano se necesita menos tempo para que se pase de 50 novas publicadas. Este ano, case un mes menos que hai dous anos.\nÉ algo normal que cando un mecanismo se fai habitual, sexa usado de xeito máis natural, menos consciente, máis asiduo. Significa isto que se están a producir máis 'novas reais'? Non. Nin que as novas publicadas sexan máis importantes: só é algo que reflicte un mecanismo de habitude, de integración no sistema. Sinxelamente, un mecanismo ó que se recurre usándoo como xeito natural de expresión e control de datos, feitos, expectativas.\nHai tempo (oito anos) alertaba dun mecanismo que mete na 'boca do lobo' á prensa. Teño tamén posto comentarios de grupos de novas concretas, como estas tres producidas nun mesmo día, xa hai dous anos, que cualifico de propaganda, e non institucional. E contrastado coa trasparencia, a traverso das actas dos plenos que aparecen tamén na web do concello.\nTamén no blog teño comentado que quen establece a axenda de temas a tratar ten feito moito para que as cousas se faigan como queira, e as actas do concello son a tema pasado, pero as novas moitas veces se empregan para pre-dicir o que se tratará, ou contra-dicir outras informacións (non só negando ou contraargumentando, senón creando outra nova que mingue a importancia da que se quere contrarestar).\nE, mentres, estamos acurtando prazos nunha información dirixida.\nPublicado por Agremon ás 3/07/2017 08:13:00 a.m.


Europa Press 23 septiembre 2018 23:37 h.\nA operación continúa aberta e non se descartan máis detencións nos próximos días\nA Garda Civil de Carballo e o Equipo Roca da Garda Civil de Vimianzo, ambas localidades na provincia da Coruña, procederon á detención dun matrimonio dedicado á venda de droga e ao que lle incautaron 261 gramos de cocaína. Tras o seu pase a disposición xudicial, xa ingresaron en prisión sen fianza.\nA investigación iniciouse en marzo cando a Garda Civil tivo coñecemento de que persoas do mesmo grupo familiar da localidade coruñesa de Camariñas poderían dedicarse á venda ou distribución de sustancias estupefacientes.\nCoordinada polo xulgado de Primeira Instancia e Instrución 2 de Corcubión, o operativo policial, denominado 'Operación Encaixe' centrouse en determinar que o matrimonio tiña como principal forma de vida e de ingresos a venda de drogas, non só en Camariñas, senón tamén en localidades limítrofes como Cee, Corcubión e Carballo, chegando mesmo á Coruña.\nO 20 de setembro, o home e a muller investigados, D.P. e T.M., foron observados pola Garda Civil xusto cando realizaban unha transacción consistente na compra-venda de sustancia estupefaciente na Coruña, polo que foron detidos nese mesmo momento. A sustancia estupefaciente foi intervida e investígase tamén ao comprador.\nO venres 21, tras obter a preceptiva autorización de entrada e rexistro no domicilio de ambos no lugar de Mourin, en Camariñas, os axentes incautaron un total de 261 gramos de cocaína na vivenda. No mercado, a Garda Civil estima que a droga alcanzaría os 15.453 euros. Tamén se interviñeron 4.120 euros en efectivo, un vehículo, catro teléfonos móbiles, unha báscula e unha máquina de envasado, así como diversa documentación.\nO Xulgado xa decretou o ingreso en prisión sen fianza dos detidos. A Operación continúa aberta e non se descartan máis detencións nos próximos días.\nNa investigación interviñeron a Garda Civil do Posto da Garda Civil de Camariñas, a Policía Local de Camariñas, USECIC da Comandancia da Garda Civil da Coruña e a Unidade Canina de detección drogas da Comandancia da Civil de Pontevedra.\nIngresan en prisión dous detidos de Camariñas aos que lles...


Os patrocinadores e colaboradores do XIX Asalto ao Castelo xa poden comprar entrada para a Cea Medieval\nEdición tras edición o Asalto ao Castelo de Vimianzo vai consolidando as actividades de máis recente creación. A de máis éxito é sen dúbida a Cea Medieval, que cumpre desta un lustro. Na véspera do día grande da festa celébrase unha concorrida velada ambientada no medievo na que se pode degustar un menú propio da época no mesmo foxo do castelo. Cada ano medran as peticións de entradas, porén o espazo é reducido xa que non se poden reunir máis de 300 comensais.\nAo igual que o ano pasado, o sistema de venda de entradas para a V edición da Cea Medieval (4 de xullo) divídese en dous prazos (mantense o prezo de 20 €):\n1) Haberá un primeiro prazo de venda de entradas para patrocinadores e colaboradores. Este prazo rematará o 1 de Xuño. O número máximo de entradas que se poden comprar é de 2 por persoa. As entradas terán que ser solicitadas a Óscar Santos (686605380 – festa@asaltoaocastelo.org).A xente que aínda non estea identificada como axudante e desexe botar unha man, pode anotarse a través de Óscar Santos e, ao mesmo tempo, para comprar entradas para a cea se o considera oportuno.\n2) A partir do 2 de xuño e até esgotar existencias poranse á venda as entradas que queden libres, cun tope máximo de 300. O máximo número de entradas a sacar nesta fase será o de 4 por persoa. Os puntos de venda serán os seguintes: a Casa da Cultura de Vimianzo; a Administración de Lotaría de Vimianzo; ou se non, de maneira virtual, a través do portal de venda online servinova.com.Con todo, quen non poida asistir á Cea, terá ocasión igualmente de gozar dunha actividade teatral e outra musical a partir da unha da madrugada, cando se abran as portas a todo o público que queira asistir, de balde.\nTodos estes detalles máis outros serán revelados na Gala-Casting que se celebrará o sábado 31 de maio no Auditorio de Vimianzo ás 20.30h. Nela revelarase o cartel, concertos e as novidades preparadas para celebrar a XIX edición do Asalto ao Castelo de Vimianzo.\nNoutra orde de asuntos, aproveitamos a ocasión para lembrar que está aberto o prazo para apuntarse á Feira Artesanal que se realiza no mesmo sábado do Asalto (5 de xullo). Para participar non hai máis que cubrir a ficha que está nesta web ou cubrindo un formulario de inscrición no Departamento de Cultura do Concello de Vimianzo (o cal tamén se poden descargar nesta páxina na sección da feira). Máis información no 665957289.


Loita de clases nun coche sen freos e costa abaixo – De(s)varia materia\nA situación que vivimos actualmente aseméllase moito a unha pelexa nun coche que vai sen freos costa abaixo. É unha imaxe recurrente no meu maxín cada vez que leo ou escoito como vai o país, o mundo. Será porque me lle resulta acaída.\nAs elites ao mando do coche lévannos a toda pastilla contra un precipicio… ou contra un muro impenetrable, que tamén valería como imaxe dos límites físicos ao crecemento perpetuo da economía que propugna a súa fanática relixión. Agora érguense voces desde os sectores máis revirados das camadas populares para recuperarmos o control do coche. Pero vai haber que arrebatarlle o volante ao condutor suicida, nunha loita de éxito moi dubidoso nas condicións actuais. E aínda así… sería un éxito a tempo? Velaí o miolo da cuestión!\nO que cómpre facer nesa situación é realmente pelexar a morte por recuperar o control dun vehículo condenado (a civilización industrial) ou o realmente intelixente sería saltar do coche en marcha, levando as menores mazaduras posibles, e deixar que se esnafrasen eles?\nO sistema civilizacional industrial (non nos enganemos: o problema non só é o modelo capitalista) semella moi difícil de deter (de aí o de sen freos) e a súa inercia (costa abaixo) pode acabar co conxunto dos seus ocupantes, e se cadra con medio planeta de paso. De feito, de seguir así, é o final máis seguro: xa nolo advertiron nos anos 70 con boas probas, pero non fixemos caso deles. Agora non imos ter máis tempo para pensalo.\nVai ser ou saltar do coche en marcha, desertando de seguirlles o seu xogo, ou loitarmos con desespero dentro deste vehículo onde nos fixeron montar hai xa máis de 200 anos, para facernos co seu máis que improbable control cando xa non hai tempo nin de paralo nin de desviar o seu rumo sen envorcarmos. Ese é para min o dilema da loita de clases nestes intres previos ao colapso da civilización.\n2010/05/12 a las 7:13 pm\nA imaxe do coche é moi gráfica, tanto pola velocidade, o sentido e o final que nos agarda, mesmo porque é un símbolo da civilización actual. Pero se a solución é seguir nun automóbil ou baixar, mesmo por unha cuestión simbólica eu diría que baixar. Porén, baixar como?. Se imos a grande velocidade baixarmos pode ser moi perigoso, logo sería mellor facernos de calquera maneira co volante, para poder guialo máis controlado para paralo e mesmo, quizás, dar a volta. Tamén podemos saír mal parados de tal acción, e esnafrarnos no intento, esta solución tampouco é doada. Todo ten os seus perigos, pero dun xeito ou outro haberá que conseguir baixar e logo ver cara onde queremos ir, como queremos ir e a que prezo. Quizás agora non temos nin a posibilidade de ver as cousas coa tranquilidade suficiente e a urxencia é o único que nos condiciona, é irremediábel. Quizás non valoremos ben pros e contras, quizás non vexamos ben que facer cando baixemos, pero dentro e a esta velocidade está claro o destino. Como está claro porque chegamos aquí, temos un medio que nos permitiu viaxar máis rápido e cremos que sería posíbel facelo sempre así, mesmo admitimos que podería haber vítimas e consentimos o sacrificio en favor dos demais, mesmo admitimos que algúns non tiñan automóbil ao que subir mais sufrían os gases de escape e as autoestradas cruzando as súas terras e consentimos en favor dos demais, mesmo sabíamos que algúns se enriquecían vendéndonos o automóbil (ou vendéndonos a moto) e que tíñamos que endebedarnos para facérmonos co precioso ben e consentímolo en favor de sentirnos parte. E tamén chegamos aquí porque alguén trazou as rutas e as estradas, marcou velocidades e ditou normas de circulación e finalmente alguén estivo sempre ao volante. Agora vemos o muro e adiviñamos o porvir.\nHai que cambiar urxentemente ao condutor, as normas, o camiño, hai que frear, hai que baixarse e pensar amodo, hai que deixar o automóbil ou facelo irrecoñecíbel, convertelo noutra cousa, para outros usos, para outros usuarios. Temos que repensalo todo, facer escolma.\nE como finalmente ten que ver co transporte, e como xa nos dicían en clases de relixión (que listos eran), temos que saber de onde vimos, a onde imos, en definitiva, quen somos, ou mellor a onde queremos ir e como e quen e como queremos ser.\n2010/05/12 a las 7:45 pm\nGrazas, Xoán. Convertiches unha sinxela metáfora en toda unha alegoría da sociedade industrial.\nEu, de todos xeitos non comparto que sexa tan perigoso baixar en marcha. Aí a realidade é máis doada que a metáfora: baixar do capitalismo, mesmo do industrialismo (con todos os seus -ismos asociados: individualismo, consumismo, etc.) pode facerse. E de feito hai xente que o leva tempo facendo. Un dos fenómenos máis interesantes nese sentido é o movemento polo Decrecemento. Demostran que se pode vivir sen capitalismo, como reza o slogan do colectivo posto en marcha polo Enric Durán.\nEu levo anos tentándoo e agora conto con máis motivos e unha visión máis clara do camiño. Claro, que é un camiño difícil para facer en solitario, pero outros xa abriron a porta deste vehículo infernal e saltaron e podemos velos desde dentro, aínda un tanto atordoados pero vivos.\n2010/05/12 a las 7:50 pm\nDesde logo se a forza e poder (minguado pero suficiente) de sindicatos, partidos de auténtica esquerda, labregos, parados, inmigrantes, excluídos, etc. xuntasen forzas en facer conxuntamente ese saír do sistema, sería moito máis doado. Senón, pode ser un sálvese o que poida… unha estratexia de botes salvavidas, no que pequenas comunidades deserten do sistema… a xeito de ecoaldeas. Non sei, pero os xermolos do altermundialismo poderían confluír nun sistema paralelo que soportase e recollese aos que van abandonando un xogo no que temos xa perdido de antemán: o xogo capitalista.\n2010/05/14 a las 2:34 am\nConcordo que o perigo é seguir dentro xa que o destino está marcado sendo doado adiviñalo. O capitalismo non é a solución, nunca o foi. Malia a prosperidade da que sempre se fala ao mentalo, o certo é que supuxo sacrificios inmensos, e supuxo (e supón) un número desmesurado de vítimas. Nos inicios do capitalismo industrial os labregos foron expulsos das terras, pasaron de ser servos a ser traballadores libres (liberados da servidume da terra, a forza de llela arrebatar, e libres para vender o único que lle era propio, o seu traballo). E venderon sí a súa forza, escravos das máquinas, familias enteiras (homes, mulleres, nenos e nenas) condenadas a traballar «libremente» se querían comer en xornadas interminábeis e condicións infames. Xa daquela as mulleres estaban «incorporadas» ao mercado de traballo, que remedio todos e todas, crianzas e vellos (os menos, morrían antes de chegar a selo) tiñan que traballar pola miseria dun salario. Só a loita tenaz, sacrificada e heróica conseguiu facerse moi pouco a pouco con dereitos laborais. E noutras ocasións estas melloras foron a costa de escravizar desde as metrópoles europeas a millóns de persoas en todo o mundo, colonizadas sen piedade e consideradas como de natureza infrahumana. E desa división brutal de ricos e pobres, de enriquecidos e empobrecidos, do norte e do sur, nace o mundo actual e a súa economía, capitalista, hexemónica en todo o mundo, sometendo a todo o mundo. E non haberá xustiza social mentres este sistema sega viaxando a esa velocidade conducindo ese automóbil. Por iso hai que baixarse. Como sexa.\nPero non é doado, porque aínda que non o conduzamos estamos condicionados por él. Fomos subidos ao automóbil, ou subimos voluntarialmente (libremente?), pero a viaxe non contemplaba paradas, non está previsto parar para aqueles que se arrepintan, ou que nunca quixeron subir. Por iso mentres siga en marcha haberá perigos. A iso me refería cando falaba dos perigos de baixarse, non porque non teñamos que facelo senón porque a baixada, de non paralo, terá que ser en marcha, sofrindo as consecuencias da súa inercia. Aqueles máis hábiles, con máis medios, con máis sorte, poderán amortecer a caída en marcha e magoaranse menos. Outros quererán buscar unha saída para o grupo, para a familia e aí as cousas serán menos doadas…saltar un só? deixando aos seus dentro? ou axudalos a facer forza desde dentro e tratar de parar o coche?. Individualmente a solución para min emerxe clara, sen dúbidas, entre saltar e arriscarse e permanecer dentro sabendo do fatal desenlace, está claro que a opción é sempre saltar. Pero serán todos capaces de facelo? será mellor estar dentro e ir axudando a saltar aos outros e non deixalos á súa sorte?.\nTeño tamén claro que se pode vivir sen capitalismo, é máis só se pode VIVIR sen capitalismo, se dunha vida plena e colectiva se trata, onde todo o mundo teña cabida, onde non haxa exclusións, iso só é posíbel sen capitalismo. Agora ben, mentres haxa capitalismo e sexa dominante, podemos chegar a buscar «illas», ámbitos onde o capitalismo non reine, onde as reglas sexan outras, onde se comece a crear unha sociedade distinta, onde se orixine o fermento dunha nova sociedade que remate co capitalismo, pero ese illamento non suporá eliminación da súa influencia, nin ausencia de conflito con él, nin se evita a súa agresión periódica (ou permanente). Nese sentido non vexo que haxa posibilidade dun sistema paralelo senón dun sistema que se entrecruza e enfrenta a él. Buscando un símil, ese sistema terá que ser como un virus ou unha mutación: poden convivir dentro do mesmo organismo e soportarse, pero se ese virus vai facéndose forte ou esa mutación vai en aumento, o sistema inmunitario do organismo reaccionará para facelo desaparecer. Ao final tratase de substituir unha forma de vida por outra, pero a supervivencia de unha faise a costa da outra, e mentres o sistema inmunitario do capitalismo non se debilite ou finalmente colapse tratará de evitar que ese virus se convirta en mortal.\n2010/05/14 a las 8:58 am\nParece que este fío vai estar cargadiño de metáforas poderosas! 😀 Pero eu a do virus non a vexo moito para este caso… para min o virus mutáxeno capaz de trasformar o sistema sería un a Democracia Directa Dixital, da que xa teño falado neste blog, e no web de D3 e onde queira que teña ocasión. Pero ese é outro debate (ou se cadra non!).\nA ver se teño tempo de che contestar máis devagar, Xoán. Polo de agora grazas de novo por arriquecer o debate.\n2010/05/26 a las 8:43 pm\nStiglitz non quere nin de casualidade pensar que o coche poida frear un chisquiño: http://www.elblogsalmon.com/economia/joseph-stiglitz-la-austeridad-conduce-al-desastre


Inicio/Cultura/A Biblioteca de Verín reabre mañá luns o servizo de préstamo e devolucións\nInstalacións da Biblioteca de Verín./ Foto: Biblioteca de Verín.\nA Biblioteca Pública Municipal de Verín retomará mañá luns os servizos de préstamos e devolución de libros que pasarán unha corentena de 14 días antes de estar dispoñibles novamente para outros usuarios, segundo indicou os responsables das instalacións.\nA devolución dos libros poderase realizar no horario habitual da biblioteca (de 10h. a 13:30h. e de 16:30h. a 19:30h.), quedando reservadas de modo exclusivo para as persoas maiores as franxas horarias de 11:30 a 12:30 e de 18.30 a 19:30 horas\nNo que se refire aos préstamos de libros, as persoas interesadas poden consulta no Catálogo da Biblioteca: www.bibliotecadeverin.es apartado OPAC. Unha vez feita a solicitude, a usuario recibirá unha cita previa para recoller o libro ou libros seleccionados.\nbiblioteca concello covid-19 devolución franxas horarias horarios instalacións libros maiores opac repaertura solicitude Verín


Desenvolvemento e impulso para Hispano-SuízaEditar\nO rei Afonso XIII solicitou a Birkigt que fabricase un modelo deportivo de serie baseado nos vitoriosos coches de carreira da marca, desta forma naceu un deportivo de 15/45 CV ao que se denominou posteriormente "Alfonso XIII" en honra ao rei e que constituíu un dos mellores coches da Belle Époque. As súas calidades de potencia, lixeireza e estabilidade, inusuais naquel tempo, así como o patrocinio real, provocaron que fose un automóbil demandado.\nProdución en FranciaEditar\nA primeira guerra mundial, motores aeronáuticosEditar\n1915 marcou un fito na historia da marca, xa que nese ano Marc Birkigt terminou en Barcelona o seu primeiro motor de aviación. Os motores Hispano-Suíza serían dunha gran relevancia durante a gran guerra contribuíndo á vitoria aliada. Así mesmo estudou o desenvolvemento dun novo motor que tiña o mesmo principio mecánico que o dos coches de competición, baseado na tecnoloxía de mando directo. Este desenvolvemento tivo unha gran importancia no mundo automobilístico da época. Pero a fábrica francesa tivo que paralizarse durante a guerra e a española sufriu grandes problemas de abastecemento, debendo recorrer ao mercado norteamericano. En España a demanda interna viuse fortemente multiplicada por mor dos pedidos do Ministerio da Guerra e os dirixentes de Hispano-Suíza víronse obrigados a triplicar a produción na factoría da Sagrera.\nDemanda do goberno francésEditar\nIdade de ouro de Hispano-Suíza, anos 20 e 30Editar\nTraído desde "https://gl.wikipedia.org/w/index.php?title=Hispano-Suiza&oldid=5150485"\nÚltima edición o 16 de maio de 2019 ás 15:11


Leecontos con Jara\nEste curso 2017-18 Jara encargouse de abrir as sesións de Leecontos.\n“Aínda nada?” de Christian Voltz foi o texto elexido. Jara preparou a súa lectura e a avoa Amaya, inspirándose na obra de Vincent van Gogh “Los Girasoles”, axudoulle a organizar as actividades que se fixeron a continuación.\nConvocouse a familias e amigos/as para o 16 de novembro pola tarde no Centro Social do Concello..\nIV Festival A Familia en Concerto\nA semana do 20 ao 24 de novembro de 2017 celebrouse no CEIP Vales Villamarín o IV Festival A Familia en Concerto, organizado polo Departamento de Educación Musical do centro, con motivo da celebración de Santa Icía, patroa da Música.\nXa ven sendo tradicional que a primeira convivencia interescolas do curso coincida coa celebración do Magosto.\nEste curso, de novo, acudimos ao encontro cos compañeiros e compañeiras da Escola de Ois..\nNo Documento Adxunto 1 rexístrase os días lectivos e non lectivos para o curso 2017-18, dacordo coa Orde do 12 de xuño de 2017, da Consellería de Cultura, Educación e Ordenación Universitaria, pola que se aproba o calendario escolar nos centros docentes sostidos con fondos públicos na Comunidade Autónoma de Galicia (Documento Adxunto 2).\nSuxerencias de lectura para o verán 2017\nNo seguinte enlace presentamos un pequeno "paseo pola historia" a través dos libros .. para ir abrindo boca de cara ao proxecto do próximo curso.\nAdmisión Novo Alumnado para o curso 2017-18: Matrícula\nDo 20 ao 30 de xuño estará aberto o prazo de matrícula para o curso 2017-18.\nA información e documentación necesaria pode consultarse nos documentos adxuntos.\nIII Carreira Solidaria no centro adscrito CEIP Vales Villamarín (Betanzos)\nO 19 de abril participamos na III Carreira Solidaria organizada polo Departamento de Educación Física do centro adscrito CEIP Vales Villamarín (Betanzos), á que tamén estaban convocadas as Escolas Unitarias de Paderne e centros educativos públicos e concertados de Betanzos.\nTamén foron convidadas as familias do alumnado.\nCada participante aportou un alimento que Cruz Vermella e Cáritas distribuirán a persoas desfavorecidas.\nLeecontos con Ana\nNo mes de marzo Ana ofreceu o Leecontos.\nElexiu “Amigos” de Michael Foreman.\nANA: “Hacer la pecera, se le ocurrió a mamá”\n“Sentí mucha vergüenza porque no sabía si me iba a salir bien”\nLucía, orientadora do centro adscrito, nunha das súas visitas móstranos tres imaxes do artista plástico Alexander Calder.\nA partir delas, creamos unha historia (Documento Adxunto: Viaxaron desde a Terra ao Espacio.pdf).\nCoñecemos ao artista (Documento Adxunto: Alexander Calder.pdf)\nCreamos composicións colectivas ao estilo de Calder ..\nA horta da escola 2017\nUn curso máis Miguel, o xardineiro, axúdanos a sementar e coidar ..\nComezamos cos conceptos teóricos ..


O “Enclave de Cámara” e o “Ciclo Lírico” poñen a nota musical ao mes de novembro no Auditorio Principal\nOurense, 4 de novembro 2020.-\nPrograma do ciclo Enclave de Cámara.\nO Concello de Ourense, a través da Concellaría de Cultura ten programado para o mes de novembro cinco eventos musicais, dous concertos do ciclo Enclave de Cámara, que se consolida como evento estable de música de cámara.\n• 12 de novembro, xoves, ás 20:30h, no Auditorio, teremos o concerto do Dúo del Valle (programa de man).\n• 22 de novembro, domingo, ás 19:00h, no Auditorio, teremos o concerto do Dúo Cassadó, para festexar a patroa da música, santa Icía.\nPara rematar o mes teremos, tamén no Auditorio, a quinta edición do Ciclo Lírico, con tres imperdibles concertos:\n• 25 de novembro: En terras alleas, cen anos de música viaxeira, un programa conmemorativo do quinto centenario da primeira volta ao mundo Magallanes-Elcano.\nSerá un fascinante percorrido musical renacentista da man de mestres de capela viaxeiros, con músicas que dan fe da mestura musical na Europa do século XVI da man da soprano Delia Agúndez, xunto a María Alejandra Saturno coa viola de gambia e Alicia Lázaro ao laud.\n• 26 de novembro: Os albores do Lied, Beethoven e Schubert, con Tobias Berndt, barítono, e Alejandro Picó-Leonís ao piano.\nCo barítono austríaco Tobias Berndt e co prestixioso pianista acompañante Alejandro Picó-Leonís faremos un percorrido pola lírica máis internacional, polo lied de Schubert e Beethoven, un itinerario pola lírica clásica europea.\n• 27 de novembro: A lírica galega, con Nuria Lorenzo, mezzosoprano, e Alejo Amoedo ao piano.\nSerá unha homenaxe ao Ano Nós no que estamos inmersos na cidade. Así, Nuria Lorenzo, mezzosoprano, acompañada ao piano de Alejo Amoedo, ofrecerannos un concerto con textos de Pedrayo, Risco ou Cuevillas. Outros textos serán de Rosalía de Castro, Eugenia Osterberger ou Curros Enríquez.\nA noite rematará cunha estrea, un regalo de Juan Durán, premio Raíña Sofía de composición, “Tríptico rosaliano”, sobre poemas de Rosalía de Castro.


Ostend pasaxeiros e balsas de coche\nOstend prezos de pasaxeiros e ferry billetes, horarios, reservas de billetes e información para ferries que navegan desde Ostend para Ramsgate.\nComparar os prezos dos billetes de ferry Ostend dispoñibles en tempo real e reservar o máis barato coche e barco de pasaxeiros billetes dispoñibles Ostend vela de e para Ostend, Ramsgate con ferries Ferry Liña Transeuropa liña con confirmación inmediata. busca personalizada\nPrezos e reservas de billetes Billetes libro Ostend Balsa con Line Ferry Transeuropa para ferries que navegan desde Ostend para Ramsgate en liña con antelación para aproveitar o prezo do billete máis barato dispoñible ferry.\nO prezo que ve é o prezo que paga. Non hai extras escondidos ou sorpresas, como sobretaxas de combustible adicionais ou taxas de reserva e nós non cobramos nada extra para pagar con tarxeta Visa Electron. O prezo que nós cita-lo para o seu billete de Ostend pasaxeiro ou ferry coche seleccionado, a bordo de aloxamento e tipo de vehículo é todo o que vai pagar, e iso é unha promesa. Para obter un prezo do billete de ferry Ostend e reserve o seu billete de ferry de forma segura en liña use o formulario de reserva de ferry en tempo real sobre a esquerda. Tamén é capaz de engadir un hotel ao seu destino, ou en calquera outro lugar, para o seu billete de ferry cando completar a súa reserva billete de ferry. Máis sobre Ostend\nOstend é unha cidade cosmopolita, cun porto, iate-conca, aeroporto e sobre hoteis 50. Trans Europa Ferries organiza un servizo de pasaxeiros (só co coche) entre Oostende e Ramsgate. Esta transferencia leva uns 4 horas. Os visitantes van sorprender con todo o que hai para ver e facer. Durante todo o ano, moitas actividades teñen lugar. Algúns destaques son: Oostende na áncora, Theatre by the Sea, Sparkling luns, luces máxicas no parque, o Mercado de Nadal con enorme rampa de patinaxe no xeo e Entroido de fin de semana co ben coñecido Morto Rat Ball. Vodcast da cidade costeira de Oostende presentado por Simon Calder e Ben Ross.\nAdemais do seu porto, Oostende é tamén o fogar dun aeroporto internacional de cargas e de pasaxeiros. O porto foi recentemente modernizado en infraestrutura e organización e agora a principal forza na industrialización do interior. Ostend, A cidade na costa flamenga, comezou como unha pequena aldea construída nunha illa chamada Testerep. Arredor 1265, a vila gañou status de cidade, cando os veciños foron autorizados a construír unha sala para a realización do seu mercado. A principal fonte de ingresos para os habitantes era, non sorprendente, pesca. En 1395, para garantir a súa liquidación, os habitantes decidiron construír un novo Ostend atrás grandes diques, máis lonxe do mar cada vez máis ameazante.\nEn 1722, os holandeses pecharon a entrada do porto de Amberes e Oostende gañou destaque. En 1838, unha conexión ferroviaria con Bruxelas foi construído e Ostend tornouse un punto de tránsito para a Inglaterra algúns anos máis tarde, cando o primeiro ferry partiu para Dover. Ostend creceu en estatura durante os reinados dos belgas Reis Leopold I e Leopold II, que tanto lle gustaba de pasar as súas vacacións na cidade. importantes monumentos e vivendas foron construídas para a Familia Real eo resto de Bélxica aristocrática inmediatamente, levando a Ostend sendo chamado de "A Raíña dos resorts á beira do mar belgas".\nUn dos principal de Ostend, e quizais menos coñecido, triunfos é a gastronomía. Que mellor lugar para probar as viandas do mar que na costa. Hai moitos restaurantes, que van desde hot spots exclusivos para Bistro aconchegante, polo tanto, hai algo para axeitado ao gusto e orzamento de todos. As especialidades son Dover Sole, croquetas de cámara e "Tomate enchido con gambas '. Tamén hai moito para mantelo entretido, máis tarde, á noite, como bares, clubs e complexos de cine. Consulte hoxe ea previsión para o tempo en Ostend.\nCompras en Ostend\nnavegadores de luxo será estragado en Ostend. No extremo superior do mercado son Edouard Tailor e Edouard Couture, na Kapellestraat 6 e 8 respectivamente, e hai moitas máis tendas similares nesta rúa. A Adolf Buylstraat tamén é coñecida polas súas boutiques exclusivas. Vai descubrir moitas tendas marabillosas nas rúas secundarios destas rúas comerciais gratuítos dous tráfico. Boutiques en Christinastraat paralela inclúen López no número 48, Media de prestixio etiquetas das mulleres, e Bilitis en 59.\nNo Wapenplein hai un centro comercial con máis de vinte tendas. Fóra do centro da cidade, no Alfons Pieterslaan e do barrio Petit Paris, tamén vai atopar varias tendas. A maioría das tendas no centro da cidade están abertos pola tarde os domingos e festivos. mercados semanais\nXoves é o principal día de mercado en Ostend. Entre 7 1 son e am youcan mercar varios produtos frescos na Wapenplein, Groentemarkt e Mijnplein no centro da cidade. Unha ampla gama de produtos téxtiles, perfumes, xoias e plantas tamén están á venda aquí. Sábado pola mañá, hai tamén un mercado en Wapenplein e Groentemarkt. O domingo, podes atopar un pequeno mercado de flores en Wapenplein. O luns, un mercado moi pequeno con algúns posto está configurado na Wapenplein.\nGarantía de mellor Ostend Ferry Ticket Prezo\nMellor Prezo Garantir - Sempre lle ofrecer o noso máis baixo de pasaxeiros e balsas de coche prezo do billete Ferry Liña Transeuropa dispoñible de e para Ostend. Non hai extras escondidos ou sorpresas, como sobretaxas de combustible adicionais ou taxas de reserva e tampouco cobramos nada extra para pagar con tarxeta Visa Electron. O prezo que nós citamos ao seu billete de ferry Ostend seleccionado, aloxamento a bordo e tipo de vehículo é todo o que vai pagar, e iso é unha promesa!\nNo caso improbable de que atopa o mesmo toda billete de ferry Ostend ata máis barato en brochura de calquera outro operador turístico nós prometemos que faremos todo o mellor para bater ese prezo ou ofrecerlle a opción de solicitar un reembolso. Para facer a reserva do coche e do pasaxeiro ferry billetes Ostend favor pulse AQUÍ. Atención ao Cliente, TELEVENDAS e Contacte connosco no ferryto.com vostede é capaz de obter Ostend os prezos dos billetes de ferry en directo, comprobar a dispoñibilidade e coche libro e de ferry de pasaxeiros billetes de e para Ostend no noso menor prezo do billete dispoñible. Ferryto.com é parte do máis grande do mundo rede de distribución de billetes de ferry en liña que contén a posibilidade de reservar máis de 80 grandes operadores de ferry Europea, incluíndo a Ostend e para máis de 1,200 rutas outra balsa todo o Reino Unido, Francia, España, Irlanda, Holanda, Europa do Leste, o Mediterráneo, o Báltico e Norte de África. Para máis información, respostas ás preguntas máis frecuentes ou contacte connosco directamente por favor pulse AQUÍ. Sobre nós


Os afectados polo lindano poderán realizar as probas médicas no Centro de Saúde\nOs afectados recibirán unha carta da consellería de Sanidade ofertando a realización destas análises para detectar a posible exposición aguda ou crónica a este resíduo tóxico\nOs veciños do Contrasto-Pereira afectados pola contaminación por lindano serán citados para realizar as probas médicas que determinen a súa afección por este tóxico. Así o anunciou onte o Subdirector de Información sobre Saúde e Epidemioloxía na xuntanza celebrada no salón de plenos do Concello do Porriño entre os veciños, responsables municipais e da Xunta e técnicos das consellerías de Sanidade e Medio Ambiente.\nNa mesma, estiveron presentes os portavoces dos diferentes grupos municipais, a Alcaldesa, o Xefe da Policía Local, Carlos Calzadilla, Subdirector Xeral de avaliación ambiental, Ángeles Feijóo Montenegro, Xefa territorial da Consellería de Sanidade en Pontevedra, Natalia Botana Re, xefa do Servizo de Control de Riscos Ambientais da Consellería de Sanidade, Sousa Herbada, subdirector de información sobre saúde e epidemioloxía e representantes de APP Plus, empresa encargada das catas na "zona cero", entre outros.\nTal e como se adiantou, a vindeira semana os afectados recibirán por carta certificada o aviso para solicitar cita no Centro de Saúde do Porriño, onde finalmente se realizará a extracción do sangue que será analizado no clínico universitario de Santiago de Compostela. Estas probas determinarán o grao de isómeros en sangue e a posibilidade de exposición aguda ou crónica aos hexaclorocicloexanos. Os afectados recibirán os resuldados destas probas no seu domicilio e estes serán remitidos tamén ao seu médico de cabeceira. "Pensamos que os resultados destas analíticas tranquilizarán a estas persoas", apuntou o técnico, que explicou que a posibilidade de patoloxía por exposición ao lindano "é moi pequena" según os estudos existentes. Neste sentido e para tranquilizar á poboación explicou que a única patoloxía grave cientificamente relacionada coa exposición a este residuo tóxico é o Linfoma No Hodking, un tipo de cancro que según os datos oficiais, ten un índice de indicencia no Porriño por debaixo da media galega.\nOs traballos para acometer a descontaminación estanse a centrar neste momento na zona do Contrasto, "zona cero", onde unha obra de saneamento deixou ao descuberto o tóxico. Membros da Plataforma Antilindano e veciños que acudiron á xuntanza manifestaron a súa inquedanza por que se estiveran a limitar estes traballos á chamada "zona cero". Neste sentido, preguntado directamente por unha veciña, o responsable de avaliación ambiental expuxo que pretender a descontaminación integral do municipio "é complicado", hai que impedir a exposición. É por eso que as actuacións dende o primeiro momento están a centrarse en frear a dispersión (por medio da auga) e a exposición ao tóxico.\nNa zona afectada, na que se está a realizar o estudo para levar a cabo a descontaminación total, tomaronse mostras de auga en 60 vivendas, 28 delas con pozo, 12 con traída e 20 con ambos sistemas de subministro. Do 30 de outubro ao 16 de xaneiro, tomaronse 108 mostras de auga, 81 delas arroxaron niveles por debaixo do índice que marca contaminación e 26 deron positivo. Das 73 tomas de pozos tomadas, 49 deron negativo en contaminación e 23 positivo. Levouse a cabo a mostraxe de terras en tres camiños, realizando 92 alicatas e 46 mostras de terra.\nModificouse o Martes, 20 Febrero 2018 10:24


O Concello reafírmase no seu compromiso en favor da igualdade e #contraasviolencias\nYou are at:Home»Novas»O Concello reafírmase no seu compromiso en favor da igualdade e #contraasviolencias\nSan Sadurniño foi un dos concellos galegos máis madrugadores na lectura do manifesto en contra da violencia machista suscrito o venres en Lugo por case 140 municipios galegos e as deputacións da Coruña, Lugo e Pontevedra. O recibidor da casa consistorial acolleu ás 9.30h. a declaración institucional con participación de persoal municipal e tamén de representantes do BNG e do PP, mentres que o único edil do PSOE escusou a súa ausencia ao tempo que, igual que os demais partidos, ratificou o contido dun texto que volve insistir na gravedade deste problema social e na necesidade dun compromiso decidido de Estado, Xunta e concellos para acabar con el. Trala lectura do manifesto lanzouse o vídeo “Fotocotías”, elaborado con fotografías e lemas creados pola rapazada de 3º e 4º ESO do CPI.\nA peza, duns tres minutos de duración, mostra unha mocidade concienciada coa igualdade e comprometida coa erradicación de todas as violencias por razón de xénero. A idea era simple: mostrarlles ás mozas e mozos de que maneira se usan as redes para acosar e exercer violencias e, a partir de aí, provocar neles e nelas unha reacción creativa para sementar nesas mesmas redes mensaxes positivas, sensibilizadoras e concienciadoras.\nO labor de dinamización fíxose en dous obradoiros do proxecto “Fotocotías” impartido por Casa Morada S.C. A última parte consistiu en redactar lemas e trasladalos a fotografías coa idea de que a mocidade as faga circular polas súas redes sociais, principalmente o Instagram. “Nin santas, nin putas, somos mulleres”, “Mellor soa que mal acompañada”, “O meu corpo non quere a túa opinión”, “Non sexas cómplice”, “Poderédesme romper a man, pero non a voz”, “Volveu sorrir cando conseguiu fuxir”, “Control tamén é violencia”… son só algunhas das 31 frases inscritas en fotografías de grande potencia visual.\nA área de Igualdade e Casa Morada condensáronas todas nun vídeo que xa está dispoñible en youtube, en facebook e no blog “O talento silenciado” creado polo alumnado do centro de ensino. A súa publicación coincide neste 25-N coa lectura da declaración institucional que fixeron súa os 138 municipios galegos implicados este ano na campaña #ennegrocontraasviolencias. Unha campaña que tamén ten unha importante compoñente de participación social. De feito, aquí en San Sadurniño os locais hostaleiros e comerciais contribuíron á difusión da mensaxe lucindo os mandís negros da campaña e en practicamente todos figura o distintivo de “Espazo libre de violencias machistas”.\nO Concello recibiu como material de difusión tanto os mandís como un cargamento de pulseiras de tea que se poden recoller de balde no rexistro municipal ata que se esgoten as existencias.\n“A violencia de xénero é e foi ao longo da historia unha importante problemática e lacra social, que levou por diante moitas vidas e que arruinou outras tantas. É un problema de primeira orde, contrario aos Dereitos Humanos e que a escala mundial representa un auténtico xenocidio.\nA violencia machista ten sido dende sempre minimizada, ocultada e invisibilizada, e os avances que temos dado responden á capacidade transformadora do feminismo e dos movementos de mulleres de Galiza e de todo o mundo. Froito diso son as mobilizacións históricas que dan conta da fartura diante desta situación que é insostible.\nEste ano en Galiza producíronse 5 asasinatos por violencia machista e no Estado Español foron 90 as mulleres asasinadas, ademais das 3 crianzas que perderon a súa vida nas mans dos seus proxenitores. Dende o ano 2003, ano no que se comezaron a contabilizar os asasinatos machistas, suman un total de 1076 mulleres as que lles foron arrebatadas as súas vidas.\nEn Galiza hai mais de 3.500 casos activos de seguimento e protección a vítimas de violencia machista, cifra máis que preocupante. Vendo estes datos, queda máis que patente que algo se está facendo mal nesta sociedade e que todas e todos temos a obriga de buscar a maneira de atallar e erradicar esta situación.\nCómpre tamén facer mención da gravidade das violacións e agresións sexuais na nosa sociedade (casos como o das manadas) da insuficiencia de recursos de intervención e atención, así como dunha xustiza que non está a empatizar coas vítimas.\nPor todo isto, debe ser un tema a ter en conta en todas as axendas políticas, tanto a nivel estatal, autonómico e municipal.\nCómpre recordar, ademais, que o Estado Español ten a obriga de cumprir co Convenio de Estambul e tamén co establecido no Pacto de Estado, que prometía avanzar nunha definición de violencia machista que supere o enfoque patriarcal e reducionista que a limita ao ámbito familiar e de parella.\nDende a Xunta de Galicia tamén cómpre que se incrementen os recursos económicos destinados a loitar contra a violencia de xénero para así poder dotar de suficientes recursos á prevención e ao tratamento integral da violencia de xénero. Faise necesario tamén impulsar iniciativas no campo da prevención e sensibilización da mocidade e desenvolver as actuacións necesarias para incorporar contidos coeducativos transversais de superación da dominación sexual en todas as fases educativas.\nAsí mesmo, dende a Corporación Municipal do Concello de San Sadurniño seguiremos mantendo un firme compromiso coa igualdade, cos dereitos das mulleres e coa erradicación de calquera tipo de violencia contra as mulleres, comprometémonos a seguir traballando na loita contra a violencia machista coa realización de xornadas específicas, traballando neste eido dende a Mesa Local de Coordinación Contra a Violencia de Xénero, impartindo obradoiros de sensibilización…\n“As veces tes que esquecer o que sentes e recordar o que mereces” (Frida Kahlo)\nSan Sadurniño, 25 de novembro do 2019″


A Coruña acolle hoxe a XII Reunión deste colectivo // Falarán científicos que traballan en Francia, Reino Unido, China, Polonia, Países Baixos ou Suecia\nPaula Carpintero Fernández, membro do grupo de investigación CellCOM do INIBIC.\nAna Jesús López, presidenta da Asociación de Mulleres Investigadoras e Tecnólogas (AMIT-GAL) da UDC.\nAnxo Vidal. Comité Científico, investigador da Universidade de Santiago de Compostela (USC), CiMUS.\nMarcos Perez, director de Museos Científicos da Coruña, organizadores da xornada xunto ao INIBIC.\nMaría Pardo, do Instituto de Investigación Sanitaria de Santiago de Compostela (IDIS) e do Comité Científico.\nO talento non ten fronteiras e unha proba é o feito de que os investigadores en moitas ocasións deixan o país onde se formaron nun principio para desemvolver os seus traballos no estranxeiro. Máis aló da cuestión da fuga de cerebros ou de talentos, a comunidade conta con innumerables científicos que están a traballar fóra das nosas fronteiras, nalgúns casos de maneira temporal ou porque o seus traballo así o require.\nPara que en Galicia se coñezan as súas liñas de investigacións, o Instituto de Investigación Biomédica da Coruña (INIBIC), en colaboración cos Museos Científicos Coruñeses, organiza a XII Reunión de Nov@s Investigador@ s no Estranxeiro, na que galegos que desenvolven o seu labor en Francia, Reino Unido, China, Polonia, Portugal, Países Baixos, República Checa e Suecia presentarán os seus traballos.\nSEMIPRESENCIAL DE 9.30 A 14.30 HORAS A xornada terá un carácter semipresencial, celebrarase na este mércores no Museo Domus coruñés en horario de 9.30 a 14.30 e nela expornase investigacións de moi diversos ámbitos da ciencia, destacando entre eles a química, xenética, inmunoloxía e microbioloxía, física e astrofísica, cirurxía, medio ambiente, neurociencia, metabolómica e biopolímeros.\nAbrirán o acto Xulio Abalde, reitor da Universidade da Corun, Jesús J. Celemín, concelleiro de Educación da COruña, e María D. Mayán, coordinadora do Comité́ Organizador e do Comité́ Científico, así como directora do Grupo CellCOM doINIBIC.\nCONTAMINACIÓN, ACTIVIDADE NEURONAL, ONDAS GRAVITACIONAIS, ENTRE OUTRAS PRESENTACIÓNS E entre as presentacións orais dos traballos de mozos galegos fóra como exemplos estaría Como identificamos fontes de contaminación ambiental? de Blanca Astray Uceda, no departamento de Geociencias Ambientaiss, en Praga, República Checa.\nLectura transcripcional da actividade neuronal a través dunha proteasa activada por Ca2 + deseñada, a cargo de Mateo I. Sánchez López, investigador do Centro de Bioloxía Sintética e do departamento de Bioenxeñería do Imperial College de Londres, Reino Unido. A investigación Buscando estrelas de materia oscura con ondas gravitacionais, levado a cabo por Juan Calderón Bustillo na Universidade Chinesa de Hong Kong. Ou o titulado Ondas gravitationais, espazo-tempo extremo e unha pota de auga ao lume. Cal é a relación?, da man de Isabel Suárez Fernández, investigadora no Instituto Superior Técnico (IST), en Lisboa, Portugal.\nPREMIOS POLA TRAXECTORIA, AO IMPACTO SOCIAL E Á CIENTÍFICA MOZA Ademais da exposición de traballos, na xornada entregaranse os premios que adoitan conceder os organizadores da reunión. Serán o Premio Ángeles Alvariño á mellor traxectoria profesional, concedido polos Museos Científicos-Concello da Coruña e entregado por Jesús J. Celemi, edil de Educación e Memoria Histórica do Concello da Coruña.\nPremio ao traballo presentado con maior impacto social, concedido por Hijos de Rivera e entregado , responsable de I+D Hijos de Rivera. E o Premio á mellor traxectoria profesional “Científica moza menor de 35 anos”, concedido pola Asociación de Mulleres Investigadoras e Tecnólogas de Galicia, AMIT-Gal con entrrega por parte a súa presidenta, Ana Jesús López.\nmencións especiais e formación Como mencións especiais, estarán as de Ciencia e Muller 2021 para o liderado feminino; Promoción da Ciencia, pola redivicación e apoio á I+D+i a nivel nacional; Mulleres en Igualdade, adicado á promoción da igualdade de oportunidades en ciencia; Talento Mozo e Innovador; e o Xornalismo e Divulgación Científica.\nAdemais, os Premios de Formación en Biomedicina o o Nature Research En liña Masterclasses para mellorar habilidades de comunicación oral e escrita no ámbito científico, que será entregado por Luciano Vidán Martinez, presidente do Colexio Oficial de Médicos da Coruña.\n28 dic 2021 / 15:06


» Crónica do pleno ordinario de 30 de maio de 2018A Baña\n30th Maio 2018 4:31 p.m.\nImaxe de César Ramos momentos antes de comezar a sesión\nComeza a sesión ás 14:00 h. coa asistencia de todos os concelleiros e concelleiras excepto Manuel Tourís (PP) e Ana Paramos (PSOE), aos poucos minutos de comezar incorpórase Ana Paramos á sesión. A orde do día é a seguinte:\n1- Aprobación, se procede, da acta da sesión anterior.\nA acta é aprobada sen alegacións.\n2- Dar conta das Resolucións do Alcalde.\nO alcalde dá conta das Resolucións e indica que estiveron a disposición dos concelleiros e concelleiras nas dependencias do Concello.\n3- Dar conta da aprobación da liquidación do Orzamento 2017\nO alcalde dá conta da aprbación da liquidación do Orzamento 2017 e indica que o vindeiro 20 de xuño haberá unha Comisión Informativa de Contas, Patrimonio e Persoal cun punto único da orde do día: “Ditame da Conta Xeral do Orzamento de 2017”.\nDebátense as mocións por orde de presentación.\n“MOCIÓN PARA INSTAR Ó CONCELLO DE A BAÑA, A EXECUTAR OS TRABALLOS DE LIMPEZA DAS FRANXAS DE SEGURIDADE PRÓXIMAS AS VIVENDAS, CO FIN DE MINIMIZAR OS RISCOS DO LUME” (PSOE)\nDende Compromiso por Galicia abstémonos na votación. César Ramos fai unha explicación exhaustiva da nosa decisión:\nAcordos da moción presentada polo PSOE\n“Sobre o punto número temos que dicir que non estamos a favor porque incumpre a propia normativa. As modificacións que aprobou a Xunta de Galicia o pasado 28 de decembro da Lei 3/2007 de prevención e defensa contra incendios forestais de Galicia, establecen de prazo para que se faga a xestión da biomasa ata o 31 de maio, a partir desa data o Concello ou Consellería se detecta o incumprimento debe remitir ao propietario ou propietaria unha notificación cun prazo de 15 días para executala (prorrogable en casos debidamente xustificados), se non están identificados os propietarios publicarase no DOG. A partir de aquí, non antes, o Concello podería proceder á execución subsidiaria de forma que os custos da limpeza imputaranse ao interesado, en caso de que o importe supere o valor catastral da parcela poderá iniciarse un procedemento de expropiación forzosa. É necesario estudar cada caso puntual e non aprobar un acordo deste tipo, ademais non sabemos o número de propietarios que reclamaron ou denunciaron no Concello.\nO punto 2 xa é evidente porque é obriga de todos os Concellos facer un estudo de todas as parcelas para emitir as notificacións de requirimento, non agora que xa remata o prazo, senón que xa debería estar feito ou polo menos comezado.\nO punto 3 sobre elaborar un plan de limpeza e desbroce estamos moi de acordo, sobre todo porque iso xa o solicitamos dende CxG no pleno ordinario de xullo de 2016 e no pleno de 31 de maio de 2017 (cando o señor alcalde nos contestou que non había un `plan organizado porque os operarios da cuadrilla eran os que mellor sabían cando desbrozar, algo que por suposto non estamos de acordo). Con respecto a “se o Concello ten capacidade de executar os traballos de limpeza” (mencionase textualmente na moción) é evidente que só coa cuadrilla municipal non sería viable, a cuadrilla non pode descoidar os traballos de limpeza de terreos municipais, polo que se pode contratar unha empresa para facer cumprir esta lei e pasarlle a pertinente factura aos propietarios e propietarias.\nPolo tanto, e en resumo, dende CxG decidimos absternos nesta votación, dado que a pesar de que apoiamos, como non pode ser doutro xeito, o cumprimento da lei e que debemos dar solución á problemática dos nosos veciños e veciñas consideramos que hai un defecto de forma no apartado 1 da mesma…ao instar o concello a actuar antes de que se cumpran os prazos esixidos pola mesma.\nNeste sentido, e a espera de que na xornada de mañá remate o prazo que establece a lei, esperamos que o goberno municipal estivera analizando a situación durante estas semanas e faga o preciso para evitar as sancións e as consecuencias que derivan de non limpar os terreos forestais.\nAo portavoz do PSOE non lle gustan as explicacións do noso concelleiro e interrómpeo varias veces (algo xa recorrente por este señor ao longo da lexislatura) e acúsanos de “facer demagoxia”. O noso concelleiro volve explicar que é necesario falar con propiedade e pide por enésima vez na lexislatura que non se lle interrompa cando fala que é necesario un mínimo de educación no debate.\nA moción é aprobada co voto a favor de PP e PSOE e a abstención de CxG.\nMOCIÓN SOBRE O AMIANTO\nO noso concelleiro, César Ramos, fai a exposición da moción e solicita que sexan votados a favor os segintes acordos:\n2- Poñer en marcha un programa de erradicación e retirada de produtos con amianto presente en edificacións ou parcelas municipais, mostrando especial énfase naqueles que estean en peor estado. (Unha vez que a Xunta de Galicia confirmou que no vertedoiro ilegal de Vigobó había presenza de materiais con amianto é posible que existan noutros lugares do Concello).\n5- Informar con programas de sensibilización da poboación sobre a conveniencia de eliminar o amianto e das pautas que se deben seguir: información sobre se nas súas vivendas teñen amianto e o risco que supón, dos pasos para contactar con empresas autorizadas, e dos programas de axuda económica. (Segunda Convocatoria do Programa de Axudas para a Rehabilitación Enerxética de Edificios existentes (Programa PAREER II))\nO alcalde di que está a favor de todos os puntos da moción pero que no CPI de S. Vicente os técnicos xa certificaron que non existe amianto nas instalacións.\nO PSOE non quere facer ningunha valoración da moción.\nA moción queda aprobada co voto favorable de toda a Corporación.\nDESCARGA AS RESPOSTAS DO SEÑOR ALCALDE ÁS PREGUNTAS DO ANTERIOR PLENO\n5- Rogos e Preguntas:\nEsta foi a batería de preguntas de CxG e que terán resposta no vindeiro pleno ordinario do mes de xullo:\nQueremos felicitar ao grupo de goberno pola I Día do Deporte, pensamos que foi un éxito e propoñemos que se organice a mesma actividade con carácter anual. Así mesmo, volvemos solicitar que se continúen a organizar actividades culturais ou deportivas na Praza do Concello para dinamizar na medida do posible a capital do Concello.\nRespecto á pregunta nº 21 do anterior pleno non respondedes á cuestión de se ides organizar unha homenaxe a Manuel Pose no vixésimo aniversario do seu pasamento. Tamén gustaríame que matizarades estas palabras que escribides en resposta á mesma pregunta “ …a diferenza doutros que tanto vos gusta falar…”. Pedimos concreción nas respostas e non ambigüidade.\nNa pregunta nº 17 tampouco respondedes á nosa pregunta: por que non se organizou ningún tipo de actividade o día 28 de febreiro con motivo do Día Mundial das Enfermidades Raras, que era un dos acordos aprobados pola Corporación.\nSolicitamos que o señor alcalde faga pública con anterioridade a súa axenda política para que a veciñanza estea informada das xestións que realiza fora do noso Concello.\nQueremos saber cando o Concello da Baña vai cumprir a Lei 19/2013, de 9 de decembro de transparencia, acceso á información pública e bo goberno pola que os Concellos teñen que facilitar publicamente información sobre contratos municipais, contas públicas, retribución dos cargos e outras cuestións.\nQueremos saber a que corresponde un gasto de 1210 euros para a empresa ALICENTIS S. L. (2018 32422799). Solicitamos que se nos facilite o informe ou certificación dos gastos correspondentes a esta empresa, tal como pedimos con anterioridade.\nPodedes concretar un pouco o pago de 605 euros á empresa “Radio Popular, S. A. – Cope” en concepto de “Concello de A Baña saluda libro Cope 50 aniversario”? Polo que entendemos o Concello pagou esa cantidade a unha empresa privada por un saúdo nun libro. Hai algún exemplar deste libro na biblioteca escolar ou municipal?\nVolvemos incidir en que é necesario un paso de peóns na Área Recreativa de Chans, é un auténtico perigo acceder a ela a pé, sobre todo as persoas de mobilidade reducida ou persoas que transportan carros de nenos ou nenas.\nQueremos solicitar que o Concello continúe colaborando coas asociacións organizadoras na promoción do Camiño a Santiago cara Muxía. Últimamente tamén se está creando o percorrido da Ruta Mariana, que é unha ruta que vén dende Portugal e tamén é moi posible que pase pola Baña e solicitamos que o Concello da Baña poña todos os medios necesarios e apoie esta iniciativa que pode ser positiva para o desenvolvemento cultural e turístico da Baña.\nQueremos saber como van as xestións do señor alcalde para a colocación da marquesiña en Paredes e a mellora da seguridade viaria nese mesmo tramo.\nSolicitamos unha limpeza exhaustiva dos columpios e das mesas e bancos das áreas recreativas do Concello que actualmente están todos sucios, feito que provoca a consecuente queixa da veciñanza.\nO pasado 21 de maio decatámonos pola prensa (como habitualmente sucede cos temas de actualidade municipal) da viaxe a Cuba do señor alcalde. Queremos saber se foi por vacacións persoais ou se foi unha viaxe institucional. Neste segundo caso queremos saber canto supuxo para as arcas municipais esta viaxe e cal foi a axenda política do mesmo.\nQueremos coñecer como están as xestións realizadas polo Concello da Baña respecto á Reitoral de Monte. Continuamente nos estades dicindo que estades á espera de informes pero esa espera pensamos que xa demora demasiado, tendo en conta que en xullo do ano pasado xa diciades textualmente “Andrés García Cardeso agarda que, unha vez recibidos os informes da Xunta e despois dunhas mínimas obras de posta a punto, para o mes de setembro a Asociación Anxiños poida poñer en marcha o seu proxecto e empezar a acoller os nenos na casa reitoral de San Mamede”.\nA páxina web do Concello da Baña continúa totalmente desactualizada, apartados que levan anos en construción, horarios sen actualizar (o horario das escolas deportivas é do 2008). Hai exactamente 2 anos que nos sacáchedes as fotos aos membros da Corporación e aínda non están colgadas. A web municipal é un servizo básico para a información da cidadanía. Ides actualizala algún día?\nO elevador do Local Social (das escolas vellas) non funciona correctamente, varios veciños comentáronnos que quedaron encerrados no mesmo no primeiro piso, xa que non abre a porta. Solicitamos que se arranxe canto antes.\nSolicitamos que se merquen unhas fundas de transporte para as gaitas da Escola de Música Tradicional, xa que ese gasto repercute no bo mantemento dos instrumentos.\nNo pasado pleno e tal como consta na acta á contestación á pregunta número 7 de CxG, o alcalde confirma que na ruta BTT Filloa da Pedra había 140 anotados pero finalmente participaron 110… na resposta a esta pregunta dicides que a participación foi de preto de 120… se é así por que na clasificación colgada na web do Concello só 69 participantes chegaron a meta? Non dicides a verdade respecto aos datos ou 50 participantes abandonaron a proba?\nVER CLASIFICACIÓN DA RUTA BTT FILLOA DA PEDRA NA QUE SÓ APARECEN 69 PARTICIPANTES\n18. En Arzón (na parroquia de Barcala) no Camiño que os veciños/as chaman “do Folgueiro” hai tirados escombros, tubaxes, ladrillos, plásticos e restos de uralitas. Solicitamos que sexan recollidas con celeridade e que se faga cumprir a lexislación vixente. (ADXUNTAMOS FOTOS)\nEscombros no lugar de Arzón\n19. Na estrada que vai de Francos ao Reguengo (na parroquia de Suevos) hai un frigorífico tirado nunha cuneta, e na Cachopiña (na parroquia da Baña) outro, solicitamos tamén que sexa recollidos e levados ao punto limpo. (ADXUNTAMOS FOTOS) Neste mesmo lugar (a Cachopiña) o cable que vai para a torre de telecomunicacións está tirado, seguramente caeulle unha árbore enriba e desprendeuse quedando tirado no camiño polo que solicitamos recolocalo ou informar á empresa de distribución.\nFrigorífico na Cachopiña\n20. Nos antecedentes figura unha multa de tráfico de 140 euros a un vehículo municipal por presentar a placa de matrícula pouco visible e ausencia de sinal regulamentaria de vehículo especial V2. Pedimos explicacións ao responsable e solicitamos que se teña máis responsabilidade con estes temas porque estes despistes vosos pagámolos todos e todas.\n21. Solicitamos que se inste á Consellería de Medio Rural e se adopten as medidas oportunas contra a praga da nespra do castiñeiro (Dryocosmus Kuriphilus) xa que está causando importantes estragos na nosa comarca.\n22. O pasado mes de abril enterámonos, como sempre pola prensa, non por medios municipais como debería ser, que a traballadora social do Concello, Susana Pazos Meijide substituirá á exconcelleira do PP da Coruña, Lucía Canabal na Corporación do Concello da Coruña. Polo tanto é evidente un cambio no posto de “Traballo Social”. Queremos saber cando cederá das súas funcións e como se seleccionará ao novo traballador ou traballadora. Así mesmo, solicitamos que se faga con celeridade e que non afecte ao normal desenvolvemento dos servizos sociais do Concello.\n23. Solicitamos de novo un informe ou un comunicado, como xa fixemos en plenos anteriores, que clarifique cantos traballadores e traballadoras se ven afectados pola sentenza 00107/2017 do Xulgado do Social nº 3 de Santiago de Compostela. Dicides que as liquidacións provisionais foron comunicadas ao xulgado e sabemos que o vindeiro 21 de xuño hai unha nova citación pero non nos dicides qué cantidades se adebedan e cantos traballadores/as están afectados/as que é o que levamos tempo solicitando.\n24. Recentemente entrou en vigor a “LEI 5/2017, do 19 de outubro, de fomento da implantación de iniciativas empresariais en Galicia”, froito dun convenio da Xunta de Galicia coa FEGAMP creáronse os chamados “Concellos Emprendedores” que conta xa con 61 localidades adheridas. Solicitamos que o grupo de goberno valore a posibilidade de que o Concello da Baña se adhira a este proxecto para dar facilidades a futuros empresarios que queiran afincarse aquí e estimular a actividade económica do noso Concello.\nE non habendo máis asuntos que tratar levántase a sesión ás 15:17 horas.\nNos vindeiros días colgaremos as imaxes da sesión para que toda a veciñanza teña información de primeira man sobre o tratado .\namianto area recreativa Chans camiño de Muxía enfermidades raras escola música tradicional escolas deportivas José Manuel Pose Antelo lumes medio ambiente Monte nespra do castiñeiro orzamentos paradas bus escolar plan de limpeza prevención lumes redes sociais reitoral ruta mariana ruta muxía San Xoan Barcala seguridade viaria sentenza antigüidade Servizos sociais telecomunicacións traballadores concello tráfico transparencia


Expertos e investigadores participan hoxe en Allariz no congreso ForoBoi 700\nAllariz congreso expertos participan no hoxe investigadores Foroboi\nEste congreso forma parte do programa deseñado pola asociación Xan de Arzúa, organizadora da Festa\nO Fogar dos Maiores de Allariz acollerá ao longo da xornada de hoxe o congreso ForoBoi 700, unha das iniciativas que conforman a programación deseñada con motivo da tradicional Festa do Boi, que este ano cumplirá os 700 anos de historia. O congreso está organizado pola Asociación Cultural Xan de Arzúa, en colaboración co Concello alaricano e a Facultade de Historia da Universidade de Vigo.\nAo longo da xornada pasarán polas dependencias do Fogar dos Maiores investigadores e expertos, que protagonizarán ponencias e mesas redondas arredor de temas como o Allariz medieval, a xustificación histórica da Festa do Boi ou a Festa como ferramenta pedagóxica, entre outros aspectos.\nÁs 09,00 horas terá lugar a recepción dos asistentes ó Congreso e ás 09,15 horas procederase á súa presentación, na que participarán Francisco García, alcalde de Allariz; Antonio Blanco, historiador e membro da Asociación Cultural Xan de Arzúa, e Virxilio Rodríguez Vázquez, vicerreitor do Campus de Ourense.\nEste congreso forma parte do programa deseñado pola asociación Xan de Arzúa, organizadora da Festa, co que pretende que 2017 sexa un ano cargado de actividades culturales que afiancen o coñecemento da dimensión histórica da Festa do Boi.\nAllariz congreso expertos participan no hoxe


Asociación Fontaíña: 06/18\nDetalles organizativos da cea literaria conmemorativa do XXV Aniversario do proxecto de restauración das dunas dos areais de Fontaíña e Baluarte\nNa primavera de 1993 daban comezo os traballos de restauración das dunas dos areais de Fontaíña e Baluarte (Coruxo, Vigo) co que, na actualidade, este proxecto que aínda se está levar a cabo vai cumplir 25 anos. Na Asociación Fontaíña imos celebralo organizando unha cea literaria conmemorativa o vindeiro 30 de xuño na que queremos xuntar a todas as persoas que colaboraron ou simpatizan co proxecto dende os seus inicios no Grupo Erva ata a actualidade, xa na Asociación Fontaíña, e na que cada un dos asistentes terá a opción de levar poemas ou textos breves inspirados nas dunas de Fontaíña e Baluarte que lerá para disfrute dos demais comensais. Estades todos e todas convidad@s.\nO lugar e hora de celebración deste evento serán a Asociación Cultural Caleidoskopio (rúa Romil, 3, Vigo) a partires das 21:30 h. O prezo do menú, que se aboará o mesmo día da cea, será de 7.50 €/persoa.\nCómpre lembrar que cando comezamos traballar neste interesante ecosistema dunar atopábase nun estado de degradación moi avanzado e agora, tras as tarefas de restauración, forma parte do Espazo Natural de Interese Local “Complexo duna-areal dos areais do Vao e Baluarte”. Daquela case que non había experiencias de restauración dunar en Galicia polo que o proxecto foi pioneiro ó mesmo tempo que moi valioso e exemplificante. Tras vintecinco anos de esforzo continuado, o proxecto ben se merece unha cea de celebración.\nAdemais desta actividade, ó longo do ano proseguiremos cos traballos de restauración ambiental nos tres espazos naturais onde habitualmente traballamos: areais e dunas de Fontaíña e Baluarte, areal e dunas de Cabo de Mar e Xunqueira do Lagares e temos previsto organizar outras actividades como palestras temáticas, actividades que conxuguen arte e natureza, os xa tradicionais censos de aves acuáticas,… ás que estades todos e todas convidad@s e das que teredes máis información no noso blog fontainhavigo.blogspot.com e na nosa páxina de facebook. Concretamente na dunas de Fontaíña e Baluarte fixámonos dous obxectivos concretos para 2018: renovar o itinerario autoguiado de interpretación ambiental e proseguir coa nosa solicitude de retirado da ducha sobre as dunas.\nE, como sempre, queremos agradecer a inestimable colaboración de todos aqueles que fixeron posible o noso traballo de restauración ambiental e voluntariado nestes 25 anos. Moitas grazas e vémonos nas dunas e na cea literaria!\nPara máis información e para apuntarse na cea hai que enviar un correo a diegodalimia@gmail.com antes do 28 de xuño ás 22 h.\nPublicado por fontainhavigo@yahoo.es en 16:37 No hay comentarios:\nPublicado por fontainhavigo@yahoo.es en 17:55 No hay comentarios:\nA Asociación Fontaíña, o Colectivo Matogueira e Verdegaia convocan unha concentración contra a declaración das praias da Calzoa e da Foz como praias caninas polos seus valores naturais\nEste areal é un dos poucos que contan con dunas en Vigo e nel repousan e aliméntanse numerosas aves acuáticas, algunha delas catalogada no Anexo I da Directiva Aves\nA Asociación Fontaíña, o Colectivo Matogueira e Verdegaia convocan unha concentración contra a declaración das praias da Foz e da Calzoa como praias caninas, o vindeiro domingo 17 de xuño ás 12 h. no aparcadoiro da praia da Calzoa, baixo os lemas “Canina si mais non aquí” e “As aves da Calzoa tamén teñen dereitos”.\nOs colectivos convocantes contan co apoio doutras asociacións como ADEGA, Amigos da Terra, a Asociación de Veciños de Coruxo, a Asociación Treze Catorze, o Colectivo de Defensa Ambiental A Terra Non Se Vende, o Grupo de Anelamento Anduriña, o Grupo Naturalista Hábitat, Luita Verde, a Rede de colectivos A Ría Non Se Vende, a Sociedade Galega de Ornitoloxía e Sociedade Galega de Historia Natural; e coas máis de mil sinaturas recollidas nos últimos meses en contra desta medida municipal.\nVólvese así solicitar ó Concello de Vigo que estas praias non se convertan nas praias caninas que proxecta esta administración, debido a que estes areais contan con valores naturais incompatibles con este tipo de uso, a diferenza doutras praias próximas e pouco frecuentadas por bañistas e usuarios que serían perfectas candidatas como praias caninas.\nCon respecto ós valores naturais destes dous areais, cómpre dicir que están localizados a carón do treito final do río Lagares e da Xunqueira do Lagares, feito que lles achega unha grande importancia ambiental, sobre todo no tocante á presenza de aves acuáticas alimentándose e descansando debido á súa proximidade á citada marisma, que posúe unha importante comunidade de aves. En praias próximas a estes dous areais a biodiversidade é moito menor.\nAdemais, na praia da Calzoa aparece o Hábitat Natural de Interese Comunitaria “Dunas móbiles do litoral con Ammophila arenaria” (dunas brancas) catalogado co código 2120 na Directiva 92/43/CEE. Segundo esta directiva europea, un hábitat de interese comunitaria atópase ameazado de desaparición na súa área de distribución natural e require da designación de zonas de especial conservación.\nNo tocante ós invertebrados salienta o mangón (Arenicola marina) que é un anélido poliqueto que conta cunha das súas poucas poboacións viguesas na praia da Foz.\nEn canto ós vertebrados cómpre subliñar a lontra (Lutra lutra) que se observa na praia da Calzoa con frecuencia no seu camiño do mar á xunqueira do Lagares. E tamén a presenza de aves acuáticas. Dende xaneiro de 2005 e ata a actualidade, a Asociación Fontaíña realiza censos de aves acuáticas invernantes, en paso prenupcial e posnupcial respectivamente na praia da Calzoa, e nestas xornadas de estudo ornitolóxico lévanse observado preto de corenta especies de aves acuáticas diferentes.\nCómpre lembrar que neste areal aparecen aves catalogadas no Anexo I da Directiva 2009/147/CE do Parlamento Europeo e do Consello de 30 de novembro de 2009 relativa á conservación das aves silvestres como a garzota (Egretta garzetta) ou a gaivota cabecinegra (Larus melanocephalus); as especies engadidas neste anexo deben ser obxecto de medidas de conservación do seu hábitat.\nAdemais, na praia da Calzoa aliméntanse aves limícolas en migración e exemplares invernantes que repousan ou pasan a noite no interior da Xunqueira do Lagares, a zona húmida de maior importancia do concello. Non ten sentido a protección da Xunqueira sen esta zona de alimentación. Moitas destas aves precisan esta zona para alimentarse e poder continuar o seu camiño migratorio dende as zonas de cría (no ártico) ata as de invernada (en ocasións tan ao sur como Sudáfrica).\nNo tocante ás gaivotas, cómpre salientar a observación de aves aneladas con ata 27 citas de aves aneladas con Pvc en distintos países como Noruega, Dinamarca, República Checa, Alemania, Holanda, Francia, Bélxica ou Inglaterra, como a gaivota cabecinegra (Larus melanocephalus), especie catalogada no Anexo I da Directiva 2009/147/CE e da que se observaron 10 exemplares anelados diferentes; a gaivota chorona (Chroicocephalus ridibundus), da que se observaron 6 exemplares anelados diferentes; a gaivota patiamarela (Larus michahellis), da que se observaron 5 exemplares diferentes anelados, todos eles no Parque Nacional das Illas Atlánticas; a gaivota escura (Larus fuscus), da que se observaron tamén 5 exemplares anelados diferentes; ou a gaivota cáspica (Larus cachinans), moi escasa en Galicia e da que observou un exemplar anelado nestes areais.\nCon frecuencia obsérvase como algúns donos de cans encirran neles para que corran cara ás aves, pensando que, como non as van atrapar, non lles ocasionan ningún dano. As molestias que lles poden producir estas mascotas durante ese tempo que as aves precisan para alimentarse, marcan a liña entre a vida ou a morte para elas. As aves dependen en grande medida da baixamar para alimentarse, polo que o tempo do que dispoñen diariamente para comer e sobrevivir é escaso.\nPor estes motivos o Concello de Vigo debería buscar outro emprazamento máis axeitado para a localización dunha praia canina que é incompatible coa conservación dos valores naturais que albergan as praias da Foz e da Calzoa.\nPublicado por fontainhavigo@yahoo.es en 17:52 No hay comentarios:\nDetalles organizativos da cea literaria conmemorat...\nA Asociación Fontaíña, o Colectivo Matogueira e Ve...


Astronomía na beirarrúa: Magosto Veciñal en Compostela\nMagosto Veciñal en Compostela\nEste sábado día 15 hai un Magosto que organizan as asociacións que están no Consello Municipal de Relacións Veciñais. Será a partir das 18.30 h, no Campus Sur da USC, no paseo central que hai ao baixar da Alameda.\nAs asociacións veciñais que o promoven (as mesmas que en Maio pasado pediron ao concello que loitase contra a contaminación lumínica para poder ver a Vía Láctea dende o Obradoiro: máis aquí) convidaron a Astronomía na beirarrúa a participar montando unha observación do ceo. Todas e todos sodes benvidos. Andaremos por alí cos trebellos a partir das 19.30 ou así... se andas por Kompos, agardámoste!\nposted by perseo @ 16:17 5 comments\nAt 12:02 da tarde, lin said...\nAt 6:13 da tarde, Unknown said...\nAt 12:04 da tarde, Anónimo said...\nAt 12:39 da tarde, Julia said...\nAt 1:58 da tarde, rosy said...\nVIII Obradoiro de Astronomía e Astrofísica: GALLAE...\nMáis estrelas que no cine!\nNova version de Stellarium !\nCurso de Verán en Rianxo\nO sábado 5, na Praza Roza\nE vimos amencer...\nEste sábado en San Pedro\nNoite no Casti\nImos de festa(s) !!!\nCielobarbanza: Astronomía na rúa en Boiro


PAe - TIC e Discapacidade: Estudo de usos, necesidades e percepcións\nTIC e Discapacidade: Estudo de usos, necesidades e percepcións\nO informe Olivenza 2018 presenta no seu capítulo “TIC e Discapacidade” os resultados do estudo para coñecer o uso actual das Tecnoloxías da Información e a Comunicación (TIC) entre as persoas con discapacidade en España.\nCo propósito de avaliar a importancia do TIC(s) na empregabilidade das persoas con discapacidade e recoller información sobre as barreiras que dificultan a participación das persoas con discapacidade no uso do TIC(s), a Fundación Vodafone España realizou o capítulo 8 do Informe Olivenza 2018 titulado: “TIC e Discapacidade: Estudo de usos, necesidades e percepcións”.\nO obxectivo xeral do estudo é coñecer a percepción/penetración das Tecnoloxías da información e a Comunicación (TIC) entre as persoas con discapacidade.\nPara tal fin, exponse un conxunto de obxectivos específicos:\nCoñecer o grao de penetración do TIC entre as persoas con discapacidade atendendo aos diferentes perfís de discapacidade.\nIdentificar as preferencias de uso da tecnoloxía entre as persoas con discapacidade: principais dispositivos, tempo de usos, usos actuais e potenciais da tecnoloxía.\nClasificar as temáticas de interese e as preferencias de uso das persoas con discapacidade no uso da tecnoloxía segundo o seu perfil de discapacidade.\nIdentificar as principais barreiras no uso do TIC por parte das persoas con discapacidade.\nIdentificar as necesidades e demandas concretas das persoas con discapacidade en relación co TIC.\nAvaliar a importancia do TIC na empregabilidade das persoas con discapacidade.\nEsta investigación nace co propósito de profundar no coñecemento destas barreiras, centrándose especialmente en analizar o uso xeral que se fai do TIC, así como as oportunidades que estas presentan á hora de\nacceder ao mundo laboral.\nFonte orixinal da noticia: OED